Thug “The People” cuntas breá fada ar Fheis Chill Chainnigh. Deirtear gur éirigh go maith léi, agus go raibh an t-aos óg níos líonmhaire ag an bhFeis i mbliana ná aon bhliain fós. Bhí óráidíocht ar siúl ag an bhFeis. Labhair an tAthair Mac Giobúin, an tAthair Liam Aicéad agus Mac Uí Chatháin. Is maith linn gur labhair an triúr go misniúil agus go ciallmhar agus nár ghabh siad leithscéal an Chonartha le haon dream. Ina ionad sin mhol siad do na daoine a náisiúntacht a chosaint, agus mhol siad dóibh an Conradh a neartú chun na hoibre.